Document ID: 32007L0051

DIREKTIVA 2007/51/ES EVROPSKEGA PARLAMENTA IN SVETA
z dne 25. septembra 2007
o spremembi Direktive Sveta 76/769/EGS glede omejitev pri trženju nekaterih merilnih naprav, vsebujočih živo srebro
(Besedilo velja za EGP)
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o ustanovitvi Evropske skupnosti in zlasti člena 95 Pogodbe,
ob upoštevanju predloga Komisije,
ob upoštevanju mnenja Evropskega ekonomsko-socialnega odbora (1),
v skladu s postopkom, določenim v členu 251 Pogodbe (2),
ob upoštevanju naslednjega:
(1)
Sporočilo Komisije z dne 28. januarja 2005 o Strategiji Skupnosti za živo srebro, ki upošteva vse vrste uporabe živega srebra, ugotavlja, da bi bilo na ravni Skupnosti primerno uvesti omejitve pri trženju nekaterih vrst neelektrične ali neelektronske merilne in kontrolne opreme, ki vsebuje živo srebro, kar je glavna skupina izdelkov z vsebnostjo živega srebra, ki do sedaj ni bila urejena z ukrepom Skupnosti.
(2)
Z uvedbo omejitev pri trženju merilnih naprav, ki vsebujejo živo srebro, bi preprečili vstop živega srebra v tok odpadkov, kar bi koristilo okolju, dolgoročno pa tudi zdravju ljudi.
(3)
Ob upoštevanju tehnične in gospodarske izvedljivosti razpoložljivi dokazi, ki zadevajo merilne in kontrolne naprave, kažejo, da bi morali takojšnji omejevalni ukrepi zajeti samo tiste merilne naprave, ki so namenjene za prodajo širši javnosti, in zlasti vse termometre za merjenje telesne temperature.
(4)
Uvoz merilnih naprav, ki vsebujejo živo srebro in so starejše od petdeset let, se nanaša na starinske predmete ali na predmete kulturne dediščine, kakor so opredeljeni v Uredbi Sveta (EGS) št. 3911/92 z dne 9. decembra 1992 o izvozu predmetov kulturne dediščine (3). Takšno trgovanje je po obsegu omejeno in najverjetneje ne predstavlja nobenega tveganja za zdravje ljudi ali okolje in ga zato ne bi smeli omejevati.
(5)
Trenutno barometre, ki vsebujejo živo srebro, proizvajajo le v nekaj majhnih specializiranih podjetjih, širši javnosti pa se prodajajo le kot okrasni predmeti. V zvezi z dajanjem barometrov v promet bi bilo treba predvideti dodatno obdobje postopnega opuščanja, kar bi proizvajalcem omogočilo, da svojo proizvodnjo prilagodijo omejitvam in se usmerijo v proizvodnjo barometrov, ki ne vsebujejo živega srebra.
(6)
Za zmanjšanje emisije živega srebra v okolje in za postopno opuščanje ostalih merilnih naprav, vsebujočih živo srebro, na področju strokovne in industrijske uporabe, zlasti sfigmomanometrov v zdravstvu, bi Komisija morala preveriti razpoložljivost zanesljivih varnejših nadomestnih rešitev, ki so tehnično in ekonomsko izvedljive. V zvezi s sfigmomanometri v zdravstvu bi se bilo treba posvetovati z medicinskimi strokovnjaki in tako zagotoviti, da se ustrezno upoštevajo potrebe v zvezi z diagnozo in ravnanjem v posebnih zdravstvenih primerih.
(7)
V skladu s to direktivo bi se omejilo samo dajanje v promet novih merilnih naprav. Ta omejitev torej ne bi veljala za naprave, ki so že v uporabi ali se prodajajo kakor rabljeni.
(8)
Neskladja med zakoni ali upravnimi ukrepi, ki so jih sprejele države članice v zvezi z omejitvijo živega srebra v različnih merilnih in kontrolnih napravah, bi lahko ovirala trgovanje, izkrivljala konkurenco v Skupnosti in bi torej lahko imela neposreden vpliv na vzpostavitev in delovanje notranjega trga. Zato se zdi potrebno z uvedbo usklajenih predpisov za izdelke, ki vsebujejo živo srebro, približati zakone držav članic na področju merilnih in kontrolnih naprav ter tako ohraniti notranji trg, hkrati pa zagotoviti visoko raven zaščite človekovega zdravja in okolja.
(9)
Direktivo Sveta 76/769/EGS z dne 27. julija 1976 o približevanju zakonov in drugih predpisov držav članic v zvezi z omejitvami pri trženju in uporabi nekaterih nevarnih snovi in pripravkov (4) bi bilo treba zato ustrezno spremeniti.
(10)
Ta direktiva bi se morala uporabljati brez poseganja v zakonodajo Skupnosti, ki določa osnovne zahteve za zaščito delavcev iz Direktive Sveta 89/391/EGS z dne 12. junija 1989 o uvajanju ukrepov za spodbujanje izboljšav varnosti in zdravja delavcev pri delu (5) ter posameznih direktivah, ki temeljijo na njej, zlasti Direktivi Sveta 98/24/ES z dne 7. aprila 1998 o varovanju zdravja in zagotavljanju varnosti delavcev pred tveganji zaradi izpostavljenosti kemičnim dejavnikom pri delu (6).
(11)
V skladu s točko 34 Medinstitucionalnega sporazuma o boljši pripravi zakonodaje (7) se države članice poziva, da za lastne potrebe in v interesu Skupnosti pripravijo tabele, ki naj kar najbolj nazorno prikazujejo povezavo med to direktivo in ukrepi za prenos, ter da te tabele objavijo -
SPREJELA NASLEDNJO DIREKTIVO:
Člen 1
Priloga I k Direktivi 76/769/EGS se spremeni, kako je določeno v Prilogi k tej direktivi.
Člen 2
1. Države članice sprejmejo in objavijo zakone in druge predpise, potrebne za uskladitev s to direktivo, najpozneje do 3. oktobra 2008. O tem takoj obvestijo Komisijo.
Države članice te predpise uporabljajo od 3. aprila 2009.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice sporočijo Komisiji besedila temeljnih določb predpisov nacionalne zakonodaje, sprejetih na področju, ki ga ureja ta direktiva.
Člen 3
Ta direktiva začne veljati na dan objave v Uradnem listu Evropske unije.
Člen 4
Ta direktiva je naslovljena na države članice.
V Strasburgu, 25. septembra 2007

Labels: 0
4
1
20